次劉圭甫和人梅花韻
作者：朱熹
朝代：宋

paragraphs: 意行欲遍江村路，恰到詩人斷魂處。
梅花未肯笑春風，蔓草何須怨零露。
歸來四壁無餘聲，俯檻祇有寒塘青。
美人邂逅一笑粲，倒影的皪踈枝橫。
寸心久矣遺紛雜，不但老禪齋夏臘。
此時悢悢欲何言，本根落落幾難合。
走遍諸君詩卷中，西湖東閣病還同。
劃然長笑驚夢破，碧雲散盡山叢叢。